Kritiek oor Prasa-lokomotiewe het ‘rasse-ondertoon’Foto: @POWER987News/Twitter “Daardie grafika [wat in Rapport verskyn het] het nie ten doel gehad om die lesers van Rapport te bemagtig nie, maar was gerig daarop om emosies met rasse-ondertone op te wek, soos dié wat ons gister gelees het,” het Lucky Montana aan verslaggewers in Pretoria gesê. “Ek lewer vandag moontlik my laaste openbare kommentaar oor die aangeleentheid. Hopelik sal dit ná vandag ŉ rasionele en ingeligte gesprek raak eerder as die skreeugeveg wat ons tans sien en ongelukkig nie voor tyd het nie. Ons energie sal gebruik word op die regte kwessies te beveg.” Prasa het talle joernaliste Maandag genooi om met die nuwe Afro 4000-lokomotiewe te ry nadat daar die afgelope tyd berig is dat die lokomotiewe nie gepas is vir die Suid-Afrikaanse infrastruktuur nie, aangesien hulle glo hoër is as die voorgeskrewe hoogtebeperkings. “Een van die groot dinge wat my baie teleurgestel het is die feit dat toe Rapport die berig, wat ons steeds as ‘n baie verkeerde, uiters onakkurate artikel oor ons treine beskou, geplaas het, het hulle in plaas daarvan om verantwoordelikheid te neem en kwessies te hanteer, hul sustermaatskappye gemobiliseer om verskillende dinge te doen. Vir my het dit die netwerk wat tans in werking is, blootgestel,” het Montana gesê. “Die artikel was nie net onregverdig nie maar ook verkeerd met die skreeuende opskrif dat dit die grootste tenderblaps van ons tyd was. Wat my bekommer, uit ŉ leierskapsoogpunt, was die terugvoer op Netwerk24 en News24. Ek was geskok deur die rassistiese ondertone van die terugvoer. Toe ek die terugvoer gister gelees het, het ek besef ons het ŉ groot probleem.” Mosenngwa Mofi, hoof van Prasa, het vroeër Maandagoggend gesê die gaping tussen die minimum kontakdraad en die dak van die lokomotiewe oorskry die 150 mm wat in veiligheidsregulasies voorgeskryf word. “Die bewerings in gister se Rapport en City Press is ’n opvolg op die redelik feitelik-verkeerde berig wat op 5 Julie 2015 in Rapport geplaas is,” het Mofi gesê. “Prasa beskou hierdie volgehoue aanval en verkeerde inligting in ’n ernstige lig, aangesien dit daarop gemik is om ’n baie belangrike belegging om die vervoerstelsel te verbeter en die reiservaring van Suid-Afrikaners vir ewig te verander, ondermyn.” Mofi het gesê die lokomotiewe “voldoen ten volle” aan die toepaslike veiligheidstandaarde. “Prasa wil sy stelling benadruk dat die minimum gaping tussen die kontakdraad en die dak van die lokomotiewe veel groter is as die minimum aanvaarbare klaringhoogte van 150 mm soos voorgeskryf en dit is dus veilig om onder elektriese kontakdraad met ’n minimum hoogte van 4,5 m te bedryf,” het hy gesê.